SL Uradni list Evropske unije C 22/52

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 22/12

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ASPARAGO DI BADOERE“

ES št.: IT-PGI-0005-0495-21.09.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole e Forestali

Naslov:

Via XX Settembre 20 00187 Roma RM ITALIA

Tel. +39 0646655202

Faks +39 0646655306

E-naslov: saco7@politicheagricole.it

2. Vlagatelj:

Naziv: Consorzio dell’Asparago di Badoere

Naslov:

c/o Municipio di Morgano Piazza Indipendenza 2 31050 Badoere di Morgano TV ITALIA

Tel. +39 0499350001

Faks +39 0499350001

E-naslov: —

Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6: Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Asparago di Badoere“

4.2 Opis:

„Asparago di Badoere“ mora vsebovati poganjke, vzgojene iz rastlin družine Liliaceae (lilijevke) (rod Asparagus – vrsta Officinalis – iz sort „Dariana“, „Thielim“, „Zeno“, „Avalim“ in „Grolim“ za beljene beluše ter „Eros“, „Thielim“, „Grolim“, „Dariana“ in „Avalim“ za zelene).

Ob sprostitvi za uporabo morata biti oba tipa „Asparago di Badoere“ ZGO: nepoškodovana, zdrava, brez poškodb zaradi neprimernega pranja, čista, svežega videza in barve, brez škodljivcev ali poškodb, ki jih povzročijo škodljivci, brez obtolčenin, brez odvečne zunanje vlage oziroma tujega vonja in/ali okusa, hrustljava, ne vdrta in neolupljena. Rez na dnu poganjka mora biti čist in pravokoten na steblo. Predvsem beljeni beluši „Asparago di Badoere“ ZGO iz razreda ekstra imajo raven poganjek z zelo kompaktnim vršičkom; ta je bel, vendar lahko po pakiranju razvije rahlo roza odtenek; so sladkega okusa, niti kisli niti slani, mehki in nikakor ne vlaknasti, rahlo dišijo po sveži zelenjavi in zreli koruzi ter imajo komaj opazno svetlo marmornato strukturo; njihov premer je med 12 in 20 mm, pri čemer je lahko med najdebelejšim in najtanjšim poganjkom v istem svežnju ali enoti pakiranja največ 6 mm razlike, njihova dolžina pa med 14 in 22 cm, pri čemer je lahko med najkrajšim in najdaljšim poganjkom v istem svežnju ali enoti pakiranja največ 1 cm razlike. Beljeni beluši „Asparago di Badoere“ ZGO iz razreda I imajo glede strukture, barve, okusa in dolžine enake značilnosti kot proizvodi iz razreda ekstra, vendar je njihov premer med 10 in 22 mm, pri čemer je med najdebelejšim in najtanjšim poganjkom v istem svežnju ali enoti pakiranja največ 8 mm razlike. Zeleni beluši „Asparago di Badoere“ ZGO iz razreda ekstra imajo raven poganjek, po možnosti rahlo ukrivljen na vrhu, in zelo kompakten vršiček bleščeče temnozelene barve, ki ima lahko vijoličen pridih, medtem ko je dno poganjka (ki ne presega 5 % poganjka) zeleno z vijoličnim do belim pridihom; so značilnega sladkega okusa, niti kisli niti slani ali grenki, so mehki in nikakor ne vlaknasti, imajo dolgotrajen sadni, zeliščni vonj; njihov premer je med 12 in 20 mm, pri čemer je med najdebelejšim in najtanjšim poganjkom v istem svežnju največ 6 mm razlike, njihova dolžina pa med 18 in 27 cm, pri čemer je med najkrajšim in najdaljšim poganjkom v istem svežnju največ 1 cm razlike. Zeleni beluši „Asparago di Badoere“ ZGO iz razreda I imajo glede strukture, barve in okus enake značilnosti kot proizvodi iz razreda ekstra, vendar njihov premer meri med 10 in 22 mm, pri čemer je med najdebelejšim in najtanjšim poganjkom v istem svežnju največ 8 mm razlike, njihova dolžina pa med 16 in 27 cm, pri čemer je med najkrajšim in najdaljšim poganjkom v istem svežnju največ 1 cm razlike.

Za vse razrede in tipe je največje dovoljeno odstopanje 3 %.

4.3 Geografsko območje:

Območje pridelave „Asparago di Badoere“ ZGO obsega občine Piombino Dese in Trebaseleghe v pokrajini Padova, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago in Zero Branco v pokrajini Treviso ter Scorzè v pokrajini Venezia. „Asparago di Badoere“ ZGO je mogoče pridelovati le na zemljišču na tem geografskem območju, ki izpolnjuje pogoje, določene v spodnji točki 4.6.

4.4 Dokazilo o poreklu:

Vsaka stopnja postopka pridelave se spremlja in za vsako se vodi register vhodnih in izhodnih proizvodov, s čimer se zagotavlja sledljivost. Poleg tega se sledljivost (od začetka do konca proizvodne verige) zagotavlja tudi z vpisom proizvajalcev, izvajalcev pakiranja in katastrskih zemljišč, na katerih se prideluje proizvod, v registre, ki jih vodi nadzorni organ, ter s prijavo proizvedenih količin nadzornemu organu. Nadzorni organ preverja vse fizične in pravne osebe, vpisane v registre, v skladu s specifikacijo proizvoda in zadevnim načrtom spremljanja.

4.5 Metoda pridobivanja:

„Asparago di Badoere“ (oba tipa) je mogoče pridelovati v rastlinjakih ali na prostem. „Živice“ je treba posaditi med 1. februarjem in 30. junijem, največja gostota sajenja pa je 22 000 rastlin/hektar. Kulture v nobenem primeru vsaj 36 mesecev ni mogoče posaditi znova ali neposredno za drugimi tipi rastlin iz družine lilijevk. Poleg tega zemljišča ni mogoče uporabiti za pridelavo belušev še vsaj dvanajst mesecev po spravilu krompirja, korenja, pese ali stročnic.

Organska ali umetna gnojila je mogoče uporabiti enkrat na leto, če to vključuje vsaj eno obdelavo z organskimi gnojili. Kemična gnojila pa ne smejo preseči naslednjih vrednosti na enoto:

— dušik (N) – 150 kg/ha,

— fosfor (P2O5) – 100 kg/ha,

— kalij (K2O) – 200 kg/ha.

Pridelek je treba vzdrževati v najboljšem mogočem stanju z rednim mehanskim ali kemičnim nadzorom škodljivcev in plevela.

Zaradi zagotovitve zdrave rasti se poganjki ne smejo pobirati vsaj 18 mesecev od datuma sajenja, tj. v glavnem obdobju rasti.

Rastline beljenih belušev je treba pomulčiti in prekriti s črno plastično ponjavo, ki je debela vsaj 0,10 mm, ali drugim primernim materialom, da se upočasni normalna fotosinteza.

Pridelek je treba vsako leto pobrati med 1. februarjem in 31. majem, tj. po koncu glavnega obdobja rasti.

Največji donos po čiščenju ne sme presegati 7 000 kg/hektar.

Da bi zagotovili sledljivost in nadzor ter ohranili stalno kakovost proizvoda, je treba „Asparago di Badoere“ gojiti in pakirati na območju, opredeljenem v točki 4.3.

4.6 Povezava:

Za oba tipa „Asparago di Badoere“ je značilna hitra rast, ki poganjkom zagotavlja fizične značilnosti, kot sta nizka vsebnost vlaken in posebno žive barve, ter značilne organoleptične lastnosti, opisane v točki 4.2.

Kombinacija tal in podnebnih razmer na območju pridelave (glej spodaj) je bistvena za zagotovitev kakovosti in posebnosti „Asparago di Badoere“, saj daje tem belušem značilne fizične in organoleptične lastnosti.

Povprečne temperature na območju pridelave se gibljejo okrog 15 °C, med letom pa lahko dosežejo 30 °C. Povprečna letna količina padavin je približno 900 mm, največ dežja pa pade spomladi in jeseni. Zaradi takih razmer ni potrebe po namakanju med obdobjem spravila pridelka, tako da rastline niso izpostavljene pomanjkanju vode in je kakovost belušev Badoere lahko vrhunska. Poleg tega je zemlja rodovitna in plodna zaradi počasnih kraških rek (rek Sile, Zero in Dese s pritoki), ki tečejo čez območje pridelave. Zato so rastline izjemno čvrste in ne potrebujejo dodatnega gnojenja poleg tistega iz točke 4.5. Poleg tega nizke ravni dušika poganjkom omogočajo, da zrastejo brez poškodb, brez vidnih razcepitev ali razpok. Zemlja na območju pridelave je rahla. „Asparago di Badoere“ je mogoče gojiti samo v globoki prsti z dokaj grobo do srednje grobo strukturo, nizko vsebnostjo kalcija na površju, subalkalnim do nevtralnim pH in dobrim do srednje dobrim odtekanjem vode, z mogočimi usedlinami kalcijevega karbonata („caranto“) v večji globini.

V Benečiji imajo dolgo tradicijo gojenja belušev, za katero se zdi, da izhaja iz časov, ko so tamkajšnje ozemlje zasedli Rimljani.

Beluše „Asparago di Badoere“, beljene in zelene, kot enega najbolj iskanih lokalnih proizvodov Benečije navajajo številni dokumentarni viri. Poleg tega se je vredno spomniti, da je pomen Badoere pri pridelovanju belušev v pokrajini pripeljal do tega, da je mestna uprava Morgana leta 1968 organizirala prvi pokrajinski sejem belušev, katerega tradicija se nadaljuje še danes. Gojenje belušev je globoko ukoreninjeno v lokalno kulturo na območju pridelave, kjer se pridelovalne tehnike prenašajo iz roda v rod. Zaradi značilne mešanice proizvodnih dejavnikov, kot sta ročna pridelava in majhen obseg dejavnosti, lokalne prsti in podnebnih razmer se ta vrsta dejavnosti jasno razlikuje od preostalega sektorja. Široko razširjena distribucija in sloves belušev „Asparago di Badoere“, ki je rezultat vrste promocijskih kampanj, pričata, kako visoko cenjen je ta proizvod.

4.7 Nadzorni organ:

Nadzorni organ izpolnjuje pogoje standarda EN 45011.

Naziv: CSQA Certificazioni srl

Naslov:

Via S. Gaetano 74 36016 Thiene VI ITALIA

Tel. +39 0445366094

Faks +39 0445382672

E-naslov: —

4.8 Označevanje:

Beluši z oznako „Asparago di Badoere“ ZGO, morajo biti pakirani v svežnjih, ki so tesno zvezani z rafijo, ali v ustrezni embalaži za hrano. Vsebina vsake enote pakiranja mora biti enotna in vsebovati le beluše istega tipa, razreda kakovosti in debeline.

Na svežnjih in enotah pakiranja morajo biti znak, na katerem so z enako velikimi črkami izpisani besedilo „Asparago di Badoere ZGO“, s posebno navedbo tipa (zeleni ali beljeni), naziv ali ime družbe ter naslov proizvajalca in izvajalca pakiranja, poleg tega pa še tržni razred (ekstra ali I), debelina in kakršne koli nadaljnje podrobnosti, ki se zahtevajo v skladu z veljavnimi predpisi.

Na vsak sveženj ali enoto pakiranja mora biti pritisnjen tudi garancijski pečat, tako da se pečat (na katerem je logotip „Asparago di Badoere“ ZGO in kakršna koli druga navedba, ki se zahteva v skladu z veljavnimi predpisi) ob odprtju svežnja ali enote pakiranja prelomi.

Logotip „Asparago di Badoere“ ZGO sestavlja kvadrat z zaobljenimi robovi, v središču katerega je grafična podoba, razdeljena na dve ravni. V ospredju je stilizirana upodobitev petih poganjkov belušev v svežnju. V ozadju pa je arhitekturni element odprtega skednja („barchessa“) na mestnem trgu z obrisom ukrivljenega roba, ki ločuje obe ravni. V desnem spodnjem delu je v dveh vrsticah napisano besedilo „Asparago di Badoere“.